Zondo-kommissie verskerp veiligheid ná voorvalle | Netwerk24
Deur Sarel van der Walt en Marelize Barnard 19 April 2021 15:10
Adjunkhoofregter Raymond Zondo, voorsitter van die kommissie, het Maandagoggend voordat die dag se sitting begin het ook onthul 'n skoot is verlede week deur 'n venster van die kantore van die kommissie geskiet.
Die kommissie het later in 'n verklaring gesê 'n rekenaar en 'n monitor is Saterdag in die inbraak gesteel. Daar is afskrifte van al die dokumente op die rekenaar en al die data is gerugsteun.
Adjunkhoofregter Raymond Zondo, voorsitter van die Zondo-kommissie van ondersoek na staatskaping. Foto: Felix Dlangamandla
Eerw. Mbuyiselo Stemela, die kommissie se woordvoerder, sê in die verklaring die kommissie werk met uiters belangrike, vertroulike en baie sensitiewe inligting. Daarom is die kommissie baie besorg oor die inbraak.
Hy sê die koeël wat die vorige naweek op die kantoor geskiet is, is in die kommissie se biblioteek gevind.
Klagte oor albei voorvalle is by die Hillbrow-polisiekantoor ingedien, sê Stemela.
Zondo het gesê niemand sal die belangrike werk van die kommissie ontwrig nie. Albei die voorvalle is rede tot kommer, het hy gesê.
Die kommissie is vroeg in 2018 tot stand gebring. Opspraakwekkende getuienis is sedertdien voor die kommissie gelewer.